Document ID: /roh_data/filtered/fineweb-2-filterrobots_roh.jsonl.gz/24241

Il pli impurtant en curt:
- Las debattas han cumenzà suenter ch'il president american Donald Trump ha communitgà via Twitter d'avair in bler pli grond buttun atomar ch’il dictatur nordcorean Kim Jong-Un.
- Critichers vesan en talas remartgas ina violaziun cunter las reglas dal diever da Twitter.
- Uss ha Twitter reagì – il servetsch da novitads curtas na vul betg bloccar contos da schefs da stadi e da regenza era sche quels fan tweets dispitaivels.
L’entira debatta stat en connex cun l’ultima remartga dal president dals Stadis Unids. Donald Trump aveva communitgà via Twitter, ch’el haja in bler pli grond buttun atomar ch’il dictatur nordcorean Kim Jong-Un.
@realDonaldTrump
Twitter sa dosta cunter la pretensiun da bloccar il conto da Donald Trump. Sch'ins stizzass tweets dispitaivels, vegnissan uschia impurtantas infurmaziuns tegnidas enavos, che la glieud stuess savair e pudair debattar sur dad ellas. Twitter veglia gidar d'avanzar la conversaziun publica en tut il mund.
Per critichers è la preschientscha permanenta dal president american sin Twitter in privel per la pasch en il mund. Perquai han els pretendì da bloccar il conto da Donald Trump.
RR novitads 09:00